Man val hom dood toe polisie kom klop | Maroela Media
Man val hom dood toe polisie kom klop
Die Onafhanklike Polisieondersoekdirektoraat (Opod) stel ondersoek in nadat 'n man Maandag uit 'n woonstelgebou in Hillbrow, Johannesburg, gespring en hom dood geval het toe polisiebeamptes aan sy deur geklop het.
Ndileka Cola, woordvoerder van Opod, sê twee beamptes, 'n konstabel en 'n adjudant-offisier, van die polisie se speureenheid in Hillbrow het na bewering na die man se woonstel in die Moulin Rouge-woonstelgebou gegaan. Hulle wou sy woonstel deursoek nadat sy vriendin Saterdag 'n saak van gesinsgeweld teen hom aanhangig gemaak het.
"Die man het die vriendin glo met 'n broodmes in die regterhand gesteek," sê Cola.
Die beamptes het aan die woonsteldeur geklop, maar niemand het oopgemaak nie. 'n Veiligheidswag, wat die beamptes na die woonstel vergesel het, het 'n spaarsleutel by die opsigter van die gebou aangevra om die woonstel oop te sluit. Die opsigter kon egter nie die sleutel opspoor nie.
"Die opsigter het toe 'n beitel gebruik om die deur mee oop te maak. Terwyl hulle gespook het om die deur oop te forseer, het hulle 'n gil gehoor. Toe hulle die deur oopkry, het hulle ontdek dat die man by 'n venster van die woonstel uitgespring het. Die woonstel is op die vyfde verdieping van die woonstelgebou."
Die beamptes het dadelik paramedici na die toneel ontbied, maar die man is op die toneel dood verklaar.
"Die oorledene se liggaam is later deur sy vriendin uitgeken," het Cola gesê.
Hillbrow Johannesburg Opod
Vergadering oor toerismefonds vrugteloos
Video: Marie Lotz gesels oor 'Roofdier'
Break open a front door and the "suspect" jumps out the window?
Hy was dan skuldig aan meer as net die broodmes insident en geen onskuldige man met n skoon gewete spring sommer net nie